รัฐบาล แนะนำประชาชนตรวจสอบการเตือนภัยจากแหล่งข้อมูลทางการเชื่อถือได้ ป้องกันกลุ่มมิจฉาชีพหลอกลวง
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ปัจจุบันมีมิจฉาชีพหลอกลวงประชาชนผ่านช่องทางการสื่อสารต่างๆ ทั้งคอลเซ็นเตอร์ โซเชียลมีเดีย ซึ่งข้อมูลข่าวสารแจ้งเตือนจากหน่วยงานต่างๆ ทำให้ประชาชนระมัดระวังตัวเองมากขึ้น แต่ยังมีบางกรณีที่ประชาชนส่งข้อความแจ้งเตือนระหว่างกันเองและกลายเป็นข้อมูลเท็จ จนสร้างความสับสน เช่น มีการส่งต่อข้อความในโซเชียลมีเดียเกี่ยวกับเอกสารแจ้งค่าปรับของสำนักงานตำรวจแห่งชาติ(สตช.) โดยระบุว่า เอกสารแจ้งค่าปรับที่ไม่มีภาพรถขณะกระทำผิดประกอบมาด้วย เป็นเอกสารปลอมและเป็นการหลอกลวงจากแก๊งมิจฉาชีพที่เปลี่ยนรูปแบบไป อย่าสแกนชำระเงินเด็ดขาด เพราะจะถูกดูดเงินจากบัญชี กรณีนี้ สำนักงานตำรวจแห่งชาติ ชี้แจงว่าข้อความที่ส่งต่อดังกล่าวเป็นข้อความเท็จ ขอให้ประชาชนหยุดส่งต่อ เนื่องจากเอกสารแจ้งค่าปรับที่ไม่มีภาพประกอบนั้น เป็นเอกสารสำหรับการแจ้งเตือนครั้งที่ 2 หลังจากเตือนในเอกสารที่ส่งครั้งแรก(มีภาพประกอบ) แล้ว ผู้กระทำผิดไม่ดำเนินการชำระค่าปรับรองโฆษกประจำสำนักนายกรัฐมนตรี กล่าวอีกว่า ในส่วนของข้อมูลการแจ้งเตือนต่างๆ ขอให้ประชาชนยึดข้อมูลที่ออกจากหน่วยงานรัฐเป็นหลัก หรือหากพบข้อมูลที่ส่งต่อจากกลุ่มเพื่อน คนในครอบครัว หรือคนรู้จัก ขอให้ตรวจสอบจากแหล่งที่น่าเชื่อถือก่อนส่งต่อ นอกจากนี้ ประชาชนยังสามารถตรวจสอบผ่านแอปพลิเคชัน “ทางรัฐ” ซึ่งเป็นแอปพลิเคชันที่รวบรวมบริการออนไลน์ของหน่วยงานรัฐไว้ในที่เดียว ล่าสุดได้เพิ่มบริการสำหรับการตรวจสอบใบสั่งจราจรออนไลน์ โดยจะแจ้งทั้งรายการใบสั่งจราจร ที่ค้างชำระและที่ชำระแล้ว รายละเอียดในใบสั่ง และสามารถชำระค่าใบสั่งจราจรผ่าน QR Code ได้ทันที โดยไม่ต้องไปเสียค่าปรับที่โรงพัก สาขาของธนาคาร หรือจุดรับชำระค่าปรับ สามารถดาวน์โหลดแอปพลิเคชันทางรัฐ ได้จากทั้ง App Store สำหรับผู้ใช้เครื่องมือสื่อสารระบบ iOS และ Google Play Store สำหรับผู้ใช้ระบบ Android